คลังปั้นตลาดหุ้นดันน้ำมันสตาร์แอกซ่าฯเทรด
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — คลังดันบริษัทโรงกลั่นน้ำมันสตาร์ ปิโตรเลียม รีไพน์นิ่ง และบริษัท กรุงไทยแอกซ่าฯ เข้าจดทะเบียนในตลาดหุ้น
นายสถิตย์ ลิ่มพงศ์พันธุ์ ปลัดกระทรวงการคลัง ในฐานะประธานคณะทำงานพิจารณานำบริษัทลูกของรัฐวิสาหกิจ หรือหน่วยธุรกิจใหม่เข้าจดทะเบียนในตลาดหลักทรัพย์แห่งประเทศไทย เปิดเผยว่า ในสัปดาห์นี้คณะทำงานและสำนักงานคณะกรรมการกำกับนโยบายรัฐวิสาหกิจ (สคร.) จะมีการหารือเรื่องการนำบริษัทลูกของรัฐวิสาหกิจเข้าจดทะเบียนในตลาดหลักทรัพย์ ซึ่งในขณะนี้อยู่ระหว่างการศึกษาข้อมูลของบริษัท โรงกลั่นน้ำมันสตาร์ ปิโตรเลียม รีไพน์นิ่ง (SPRC) ซึ่งเป็นบริษัทลูกของบริษัท ปตท. และบริษัท กรุงไทยแอกซ่าประกันชีวิต ของธนาคารกรุงไทย เพื่อเตรียมข้อมูลในการเข้าจดทะเบียนในตลาดหลักทรัพย์ 
บริษัท โรงกลั่นน้ำมันสตาร์ ปิโตรเลียม รีไพน์นิ่ง มีกำลังการกลั่นวันละ 1.5 แสนบาร์เรล มีกลุ่มเชฟรอนเป็นผู้ถือหุ้นใหญ่ในสัดส่วน 64% ส่วน ปตท.ถือหุ้นราว 36% โดยมี บล.ฟินันซ่า เป็นที่ปรึกษาทางการเงิน มีแผนจะเข้าจดทะเบียนในตลาดหลักทรัพย์มาตั้งแต่ปี 2548 ขณะที่บริษัท กรุงไทยแอกซ่าประกันชีวิต เป็นบริษัทที่มีผลการดำเนินงานดี โดยธนาคารกรุงไทยและกลุ่มแอกซ่าเป็นผู้ถือหุ้นหลัก 
“ทาง สคร. แจ้งว่า เบื้องต้นมีบริษัทลูกของรัฐวิสาหกิจ 2 แห่งที่น่าสนใจ ได้แก่ บริษัท โรงกลั่นน้ำมันสตาร์ ปิโตรเลียม รีไพน์นิ่ง ซึ่งเป็นบริษัทลูกของบริษัท ปตท. และบริษัท กรุงไทยแอกซ่าประกันชีวิต ของธนาคารกรุงไทย น่าสนใจ จึงจะนำมาหารือกันในที่ประชุมครั้งนี้เพื่อพิจารณาถึงความเหมาะสมต่อไป” นายสถิตย์ กล่าว 
อย่างไรก็ดี การเดินหน้านำบริษัทลูกของรัฐวิสาหกิจเข้าจดทะเบียนในตลาดหลักทรัพย์เพื่อเป็นการเพิ่มผลิตภัณฑ์ทางการเงิน และเพื่อให้การดำเนินการของการนำบริษัทลูกของรัฐวิสาหกิจเข้าจดทะเบียนในตลาดหุ้นมีประสิทธิภาพ ดังนั้นทาง สคร.จึงเห็นสมควรให้มีการจัดตั้งคณะทำงานพิจารณานำบริษัทลูกของรัฐวิสาหกิจหรือหน่วยธุรกิจใหม่เข้าจดทะเบียนในตลาดหุ้น โดยจะเสนอเรื่องให้ รมว.คลัง แต่งตั้งอย่างเป็นทางการต่อไป